Die betowering van meerlinge
JY LEES NOU Die betowering van meerlinge
Gesels en speel die oppasser genoeg met my kind?
Baba en Kleuter / Familie
Deur Jana Louw
Uitgawe Oktober & November 2019
Meervoudige seëninge bring groter uitdagings mee, maar ook groter belonings. Hier is 'n paar wenke om jou te help byhou.
Jy het moontlik vroeg in jou swangerskap gehoor jy verwag 'n meerling, wat jou tyd gegee het om aan die idee gewoond te raak en jou huis en lewe in te rig vir die ekstra baba (of twee). Dit is egter nie al wat nodig is nie, want jy gaan hipergeorganiseerd moet wees en ekstra hulp nodig hê, veral in die eerste ruk.
Jou babas is wel saam gebore, maar hulle is elkeen 'n individu met 'n eie persoonlikheid. Deur elke baba afsonderlik vas te hou in die kraamkamer, ontwikkel jy en jou maat bande met elkeen wat lewenslank sal duur. Omdat elkeen sy eie unieke persoonlikheid het, sal jy met elkeen verskillend moet bind. Bestee afsonderlik tyd saam met elke baba, maar ook saam-saam. Maak vel-teen-vel-kontak, kyk in hul oë en geniet hulle!
Jy is geseën met twee borste en twee arms en behoort dus nie te sukkel om 'n tweeling te borsvoed nie. Die maklikste manier is om op die bed of 'n gemaklike stoel te sit en een baba onder elke arm in te pas met hul bene na agter en hul mondjies aan jou borste. As jy hulle saam voed, vestig jy 'n roetine. Jy sal dalk vind dat een baba hongerder as die ander is en meer voedings verwag. Vestig 'n roetine deur die een wat hongerder is die volgende voeding te laat bepaal. Jy kan dalk ook gedurende die dag op aanvraag voed en snags 'n strenger roetine volg. Onthou om 'n aantekening te maak van watter baba aan watter bors gevoed is en hulle met elke voeding om te ruil. Moenie jou bekommer oor die hoeveelheid melk wat jy maak nie – jy sal genoeg vir jou babas hê. Onthou dat dit tyd kos om borsvoeding gevestig te kry en jy sal moontlik aan die begin 'n bietjie sukkel. Moenie dat dit jou afskrik nie. Gaan vra raad by 'n borsvoedingkonsultant as dit vir jou voel jy kry dit nie reg nie. As jy dit moeilik vind om albei babas gelyk te voed, sal jy dalk vroeër met bottelvoeding moet begin as wanneer jy net een baba sou hê. Dit kan baie help aangesien jou maat een baba kan voed terwyl jy borsvoed en met die volgende voeding kan julle dan die babas omruil. So sal albei die voordeel van jou borsmelk geniet, maar dit sal help om jou meer ontspanne te laat voel wanneer voedingstyd aanbreek. Moenie stutvoed (die bottel met iets soos 'n ander bottel stut sodat jy nie fisiek hoef te voed nie) as jy bottelvoed nie. Hoewel dit vir jou soos 'n oplossing voel, is dit taamlik gevaarlik – klein babas verstik maklik as die melk te vrylik vloei. Dit beteken ook dat een baba nie die kans kry om styf vasgehou te word tydens 'n voeding nie. As dit by die voeding van meerlinge kom, moet jy doen wat jou die beste pas, hulp aanvaar as dit aangebied word en prakties wees.
Jou meerling se slaapgewoontes sal grootliks deur jou voorkeure en lewenstyl beïnvloed word. Dit sal die maklikste wees as albei babas dieselfde roetine volg, anders gaan jy voel jy hardloop van die een na die ander met geen tyd vir jouself nie. Jy sal nie in die eerste weke 'n voorspelbare roetine kan vestig nie, maar jy kan wel van die begin af riglyne volg wat uiteindelik tot 'n roetine sal lei. Probeer om jou babas by dieselfde roetine te hou sodat jy slaap kan inhaal terwyl hulle albei slaap. Doen dit deur die slapende een wakker te maak wanneer die ander een self vir 'n voeding wakker word. Jy sal dalk vind dat jou meerling beter slaap as hulle 'n bababedjie deel. Dit is omdat hulle nege maande lank 'n baie klein ruimte gedeel het en steeds vertroosting in mekaar se teenwoordigheid vind. Wanneer jy hulle na afsonderlike bedjies skuif, maak seker dat hulle mekaar kan sien. Dieselfde slaapbeginsels wat vir een baba geld, geld vir twee of meer. Lê hulle neer wanneer hulle lomerig, maar nog wakker is en moedig hulle aan om hulself te sus. Die meeste meerlinge gee nie veel om as die ander huil nie; moet jou dus nie bekommer dat een se gehuil die ander sal wakker maak nie.
6 stappe tot sukses
'n Meerling is oorweldigend en die aanpassing om vir hulle te sorg verg tyd. Jy sal moet kophou om veral in die eerste paar weke te oorleef. Volg dié wenke sodat dinge nie handuit ruk nie.
Helpende hande Stel vas waarmee jy die meeste hulp gaan nodig hê: ekstra hande met voedings, hulp in die huis of iemand om na jou ander kinders om te sien. Gesels met vriende oor 'n rooster vir die eerste aantal dae of stel iemand vas aan.
Spanwerk Julle gaan albei jul hande vol hê. Stel 'n rooster op sodat elke ouer 'n beurt kry om te slaap terwyl die ander een die babas oppas. Koördineer die gesins- en individuele behoeftes sodat die rooster julle albei pas.
Olke bolke Kies verskillende kleure vir jou babas se uitrustings sodat jy hulle in 'n oogwink kan uitken. Dis reg, selfs ma's raak aanvanklik deurmekaar! Jy kan ook 'n titseltjie naelpolitoer op hul toonnaels verf om jou daarmee te help.
Koop voorraad Jou voorraad gaan baie gou opraak. Bou voorraad op van wat jou babas die meeste gebruik: doeke, vogdoekies, boudjieroom, bottels. Hou alles in hul oorspronklike verpakking sodat jy kan omruil wat jy nie gebruik nie.
Maak 'n lysie Hang 'n klein kennisgewingbord teen die babas se muur waarop hul voedings, doekruilings, en slapies aangebring word sodat jy kan sien wie wanneer wat gekry en gedoen het. Dan kan niemand deurmekaar raak nie.
Moeilikheid raak minder Dinge sál verbeter ongeag hoe erg dit is. Babas word groot. Hulle sal gou meer begin slaap, minder eet en dit sal makliker word om met hulle uit te gaan. Jou babas word gou groot en dan is daar nuwe uitdagings.
Koester jou verhouding
As daar 'n meerling in die huis is, verander pa en ma maklik in net nog 'n ekstra paar hande. Die praktiese implikasies van meerlinge verg toegewyde ouers, maar die gesinslewe bestaan uit meer as net die regmerkies op jou doenlysie.
Bestee tyd alleen saam. Beplan vooruit om minstens twee keer per maand tyd alleen, sonder jul babas, deur te bring. Kry 'n kinderoppasser sodat julle gereeld kan uitgaan.
Wees vriendelik. Probeer om nie jou maat die fokus van jou frustrasie te maak nie. Konsentreer eerder op die goeie as die kwade en bedank jou maat vir wat hy doen.
Vermy kleinlikheid. Probeer om nie jou maat oor elke klein foutjie te kritiseer nie. Fokus liewer op wat hy goed doen en prys hom dat hy 'n goeie pa is.
Ma's van meerlinge het geheime pleiertjies waarvan die res van ons nie weet nie.
Een swangerskap, kitsgesin Swangerskap is 'n wonderlike ervaring, maar dis ook 'n tuimelrit van hormonale op- en afdraandes, en dis 'n fisieke inspanning – veral as jy meer as een baba dra. Anne Lewis (34) van Pretoria vertel hoe dit gevoel het toe hulle die nuus kry: "Ek en my maat het binne omtrent drie sekondes 'n klomp verskillende emosies beleef, van ekstase tot angstigheid! "Maar toe die skok eers verby was, het ons besef hoe gelukkig ons is. Johan en ek wou altyd twee kinders gehad het, en omdat ons albei ouer is, was dit vir ons voordelig om al twee gelyk te kon hê. "Ek weet dit klink dalk 'n bietjie selfsugtig, maar die inspanning wat swangerskap meebring hoef ek nou net een keer te beleef, al is dit 'n bietjie meer intens om die tweetjies binne-in my te dra. Ons kan nie wag om hulle te ontmoet nie!"
Liefdestoebroodjie Dis spesiaal om jou twee kleingoed aan elke kant van jou te voel lê, sê Jana Esterhuizen (27) van Bloemfontein. "Of jy nou een in elke arm vashou, 'n handjie in elke hand vashou of tussen hulle in die bed lê – hierdie oomblikke is betowerend!"
Mylpaalmaats Nog 'n voordeel van 'n tweeling is dat wanneer die een begin loop, jy weet die ander een se eerste treetjie is nie ver nie. "Jandré het met geboorte 2,2 kg geweeg en Ruben 1,6 kg," vertel Vickie Niewoudt (29) van Port Elizabeth. "Ons het by 'n punt gekom waar as Jandré 'n mylpaal bereik, ons gesê het 'Ruben gaan oor 'n paar weke ook hier wees'. Tot Ruben op 11 maande begin kruip het, nogal voor Jandré! Ons was verras, maar twee weke later was Jandré ook daar."
Privaat grappies Daar is 'n verwantskap tussen meerlinge wat moeilik is om te beskryf. Van "tweeling-telepatie" tot geheime tale en privaat grappies – die binding tussen hulle is iets geheimsinnigs en wonderlik om te aanskou. Joey Prinsloo (31) van Johannesburg, ma van die identiese tweeling Hannah en Ester, vertel: "Dit is baie snaaks om die tweetjies dop te hou. Hulle sal sommer uitbars van die lag sonder om een woord uit te ruil."
Vir altyd maats Om een van 'n tweeling te wees, beteken dat jy nooit alleen is nie. Bernice van der Merwe (29) van Kaapstad sê dat haar vierjarige tweeling, Luka en Mika, baie beskermend teenoor mekaar is. "As die een seerkry, sal die ander een of die juffrou vertel word. Luka sal altyd vir my vertel as Mika seergekry het, nog voor Mika kom sê. Hulle sal ook nooit saam met ander kinders teen mekaar span nie. Hulle deel 'n diep omgee vir mekaar."
Verskillend, maar dieselfde Ouers van meerlinge beskryf hoe fassinerend dit is om die kinders saam te sien grootword, veral as hulle identies is, en jy sien hoe elkeen se eie persoonlikheid ontwikkel. Adelé van Zyl (25) van Pietermaritzburg sê haar tweeling kan nie meer verskillend wees nie. "Hulle lyk soos een mens wat in twee gedeel is. Maar die een hou van soetgoed terwyl die ander een dit nie kan verdra nie. Die een is baie sportief, en die ander een sing soos 'n nagtegaal. Hulle het eintlik niks gemeen behalwe vir hoe hulle lyk nie!"